קרוידון (רובע)

היסטוריה

במרכז הרובע נמצאת העיר ההיסטורית קרוידון (על שמה קרוי הרובע), שהוקמה על ידי הסקסונים במאה השמינית והמוזכרת בספר יום הדין כעיירה בה מתגוררים 365 תושבים.
ככל הנראה, ההתיישבות באזור זה מקורה עוד בתקופה הפרה היסטורית. 
מקור השם קרוידון במילה האנגלו- סקסית croeas deanas שמשמעה "עמק הכרכום" על שם צמחי הכרכום הרבים שגדלו באזור, או לפי גרסה אחרת מהמילים croie dune - "גבעת הגיר" על שם הגבעות הגיר הסמוכות לעיר.
בארמון קרוידון שבעיר התגורר הארכיבישוף לפרנק עת שכיהן כארכיבישוף מקנטרברי 
עיר זו, שהייתה עיר שוק קטנה עד ראשית המאה ה-19, הפכה במהלך המהפכה התעשייתית והמאה ה-20 לאחד הערים הגדולות ביותר הסמוכות ללונדון, עד שנבלעה על ידי העיר לונדון.
קו מסילות הברזל מברייטון ללונדון עבר דרך העיר והגביר את גדילתה ותיעושה. בראשית המאה ה-19 הפכה העיר לעיר הגדולה ביותר במחוז סארי. בראשית המאה ה-20 הפכה העיר למרכז לייצור מכוניות ותעשיית המתכת. מסיבה זו סבלה העיר מהפצצות כבדות במהלך הבליץ במלחמת העולם השנייה.
רובע קרוידון הוקם בשנת 1965 מכוח חוק השלטון בלונדון 1963 מאיחודם של הרובע העירוני של קולסדון ופארלי והרובע הכפרי של קרוידון שהיו חלק ממחוז סארי.

גאוגרפיה

הרובע נמצא בקצה לונדון רבתי. דרומית לרובע עובר כביש M25, במזרח הרובע נמצא רובע ברומלי, בצפון הרובע נמצא רובע למבת', ומערבית לרובע נמצאים הרבעים מרטון וסאטון.
אזורי המסחר העיקריים של הרובע נמצאים באזור קרוידון ואזור נורת' אנד.
שטח הרובע 86.52 קמ"ר, והוא המחוז ה-256 בגודלו מבין מחוזות אנגליה. פני השטח מכוסים גבעות נמוכות ביניהם זורמים נחלים לכיוון נורת' דאונז בסארי. יער האלונים שצמח בדרום הרובע שימש בעבר גבול טבעי לרבעים למבת', קמברוול וברומלי. מרבית היערות נכרתו עד שנת 1825 אולם מספר שרידים מהיערות נותרו. נהר הוונדל זורם דרך הרובע אל נהר התמזה. הנהר עובר דרך וודנסוורת' ופאטני לעבר ואדון.

אוכלוסין

על פי מפקד שנערך בשנת 2001, בקרוידון מתגוררים כ-269,100 תושבים. משערים כי נכון לשנת 2005 מתגוררים ברובע כ-342,700 תושבים, ובהתאם קרוידון היא מחוז התשיעי במספר אוכלוסייתו ברחבי אנגליה (מתוך 354 מחוזות). המדגם משנת 2005 מציג כי 159,111 מתושבי הרובע הם גברים, ו-171,476 נשים.
על פי המדגם, הגיל הממוצע הוא 33.75. 
מרבית תושבי הרובע (72%) הגדירו עצמם כלבנים, 13% כשחורים, 11.3% כאסייתים.

שירותי המועצה

מועצת הרובע מעסיקה כ-10,000 עובדים בתחום החינוך, הסיעוד והעבודות הציבוריות.

בניין עיריית קרוידון

בבניין עיריית קרויידון שברחוב קת'רין מצויים חדרי מועצת הרובע, חדר ראש עיריית הרובע, ומוסדות התרבות והמורשת של הרובע. מבנה זה הוא השלישי מבין בתי העירייה ששימשו את קרוידון. הראשון נבנה בשנת 1566 או 1609. מבנה העירייה השני נבנה בשנת 1808 על מנת לספק את צורכי העיירה הגדלה, אולם נהרס לאחר שנבנה המבנה הנוכחי בשנת 1895, מבנה שתוכנן על ידי האדריכל המקומי צ'ארלס הנמן.

בית טברנר

בית טברנר נבנה בין השנים 1964–1967 על פי תוכניות של האדריכל ה. ת'ורנלי. המבנה הוקם בשל גידולה של קרוידון, מאחר שמועצת רובע קרוידון נדרשה לשטחים נוספים לצורך עבודתה.
כיום משמש בניין זה כבניין הראשי לפניות הציבור הזקוק לשירותי הרובע ולמידע ממוסדות הרובע.

תחבורה

רובע קרוידון מהווה מרכז תחבורתי אזורי. הדרך הישנה מלונדון לברייטון (כיום דרך A23) עוברת דרך הרובע, ולאורכה חנויות ואתרי מסחר רבים (בהם חנות איקאה). כמו כן דרך M23 מתחילה בקצהו הדרומי של הרובע.
הרכבת התחתית של לונדון אינה עוברת כיום ברובע. בהיעדרה, רושת הרובע במסילות ברזל רבות, והרובע הוא הצפוף ביותר בלונדון רבתי במספר מסילות הברזל העוברות בו. קו רכבת ברייטון היוצא מתחנת ויקטוריה או תחנת לונדון ברידג' לעבר סאסקס, סארי, וקנט עובר דרך הרובע. חברת הרכבות סאות'רן מפעילה את מרבית קוי הרכבת העוברים דרך הרובע, ותחנת מזרח קרוידון היא תחנת הרכבת העמוסה ביותר ברובע (והשלישית במספר הנוסעים בה בלונדון רבתי).
קו הרכבת התחתית של קו מזרח לונדון תוכנן לעבור דרך הרובע עד שנת 2010 ושתי תחנות - מפגש נורווד (Norwood Junction), ומערב קרוידון (West Croydon) צפויות לפעול במסגרת קו זה. הקו צפוי לעבור מעל לפני הקרקע.
ברובע פועלת רכבת קלה חשמלית (הטראם של לונדון). המערכת משרתת את אזורי וימבלדון, ניו אדינגטון, אלמרז אנד, בקנהאם, מיטצ'האם ודרך פורלי.
ברובע עוברים קוי אוטובוסים רבים המקשרים אותו למרכז לונדון ולנמל התעופה לונדון הית'רו.

בריאות

בית החולי האוניברסיטאי מיידיי הוא בית חולים מרכזי, הפועל במערב הרובע. בית חולים נוסף הפועל ברובע הוא בית החולים Purley War Memorial. שני בתי חולים אלה מופעלים על ידי שירות הבריאות הלאומי (NHS).

השכלה

ברובע קרוידון יותר בתי ספר מאשר בכל רובע אחר של העיר לונדון. ברובע 95 בתי ספר יסודיים, 21 חטיבות ביניים ובתי ספר תיכוניים ו-3 מוסדות להשכלה גבוהה: מכללת קרוידון הפועלת במרכז שכונת קרוידון, מכללת ג'ון ראסקין הממוקמת בשכונת אדינגטון, ומכללת קולסדון.

ספורט

ברובע פועלים שלושה מרכזי נופש ופנאי ציבוריים - מספר מועט ביחס לגודל אוכלוסיית הרובע. 
ברובע פועלות מועדון הכדורגל קריסטל פאלאס- קבוצת כדורגל המשחקת בסלהרסט פארק. ומועדון הכדורגל קורידון - קבוצה המשחקת בארנת הספורט של קרוידון; והקבוצה של מועדון הכדורגל קולסדון יוניון (מועדון שהוקם בעקבות איחוד מועדון הכדורגל קולסדון טאון עם מועדון הכדורגל סאלפורדס). 
ברובע פועלים שלושה מועדוני ראגבי וכן מועדון פוטבול.

תרבות

בשדה התעופה קרוידון נבנה אתר תערוכות וכנסים המציג תערוכות מתחלפות שונות. 
ברובע פועלות 14 ספריות ציבוריות, וכן ספרייה ניידת אחת.

אתרים בעלי חשיבות

נמל התעופה קרוידון שימש עד סגירתו ב-30 בספטמבר 1959 כשדה התעופה הבינלאומי של לונדון. לאחר סגירתו, הפך הטרמינל שלו לאתר תיירות, ובמקום מרכז כנסים ותערוכות. ברובע מצויים מוזיאון קרוידון, טחנת הרוח שירלי (טחנה שנבנתה בשנת 1854 הפועלת גם בימינו), ארמון אדינגטון (שנבנה במאה ה-16, והורחב במאה ה-18), מגדל נסטלה - אחד המבנים הגבוהים ביותר בבריטניה, תיאטרון אשקרופט, גלריית ארנהם ומיטשהאם קומון - פארק ציבורי גדול. 
ארמון קרוידון, שנבנה בשנת 960, המצוי ברובע, שימש כארמון הקיץ של הארכיבישוף מקנטרברי מאז המאה ה-15.
שוק הרחוב של סארי הפועל ברובע, הוקם בשנת 1276.

תקשורת

ברובע יוצאים לאור שלושה שבועונים מקומיים: הקרוידון אדוורטיזר שהחל לצאת לאור משנת 1869, שהיה העיתון השלישי הנפוץ ביותר באזור לונדון רבתי בשנת 2005; הקרוידון גארדיאן, בבעלות ניוזקווסט מדיה גרופ יוצא לאור מדי יום רביעי בשבוע, והקרוידון פוסט.